google/wiki40b huggingface dataset:
Υπερξενικό οξύ

Υπερξενικά ανιόντα και άλατα

Υπερξενικά ονομάζονται τα άλατα που περιέχουν το κίτρινο ανιόν [XeO₆]⁴⁻. Αυτό το ανιόν έχει οκταεδρική «μοριακή» γεωμετρία, όπως αποδείχθηκε με φασματοσκοπία Raman, στην οποία οι δεσμοί O-Xe-O έχουν γωνίες που κυμαίνονται μεταξύ 87 και 93 μοιρών, ενώ το μήκος του δεσμού Xe-O καθορίστηκε σε 187,5 pm.

Παραγωγή

Τα υπερξενικά συνθέτονται με αποπρωτονίωση τριοξειδίου του ξένου με διάλυσή τους σε μια ισχυρή βάση:
Αν χρησιμοποιηθεί το υδροξείδιο το βαρίου [Ba(OH)₂] ως βάση, κρυσταλλώνεται υπερξενικό βάριο:

Χημική συμπεριφορά και εφαρμογές

Τόσο το υπερξενικό οξύ όσο και το ανιόν του είναι ισχυρά οξειδωτικά αντιδραστήρια, ικανά να οξειδώσουν τον άργυρο (Ag) από την οξειδωτική βαθμίδα +1 στην +3, το χαλκό (Cu) από την οξειδωτική βαθμίδα +2 στην +3 και το κατιόν μαγγανίου (Mn²⁺, οξειδωτική βαθμίδα +2) σε υπερμαγγανικό ανιόν ([MnO₄]⁻, οξειδωτική βαθμίδα +7). Το υπερξενικό νάτριο (Na₄XeO₆), το υπερξενικό κάλιο (K₄XeO₆) και το υπερξενικό βάριο είναι υδατοδιαλυτά Το διάλυμα υπερξενικού βαρίου χρησιμοποιείται ως πρώτη ύλη για τη σύνθεση τεραοξείδιου του ξένου:
Τα περισσότερα υπερξενικά μεταλλικά άλατα είναι σταθερά, με γνωστή εξαίρεση τον υπερξενικό άργυρο, που διασπάται βίαια.
Το υπερξενικό νάτριο (Na₄XeO₆) χρησιμοποιείται στον αναλυτικό διαχωρισμό ιχνών αμερικίου (Am) από το κιούριο (Cm). Ο διαχωρισμός περιλαμβάνει την οξείδωση του Am³⁺ σε Am⁴⁺ από το υπερξενικό νάτριο, υπό την παρουσία ιόντων λανθανίου (La³⁺), και ακολουθείται από την επίδραση φθοριούχου ασβεστίου, που σχηματίζει αδιάλυτα φθορίδια με τα ιόντα κιουρίου (Cm³⁺) και λανθανίου (La³⁺) και διαλυτά φθορίδια με τα ιόντα αμερικίου (Am⁴⁺) και πλουτωνίου (Pu⁴⁺).
Σονάτα για πιάνο No. 12 (Μπετόβεν)

Η Σονάτα για Πιάνο No. 12 σε Λα ύφεση μείζονα, Op. 26 (αγγλικά: Piano Sonata No. 12, γερμανικά: Sonate Nr. 12 in As-Dur) είναι μία σύνθεση του Λούντβιχ βαν Μπετόβεν, γραμμένη μεταξύ το 1800 και 1801, και αφιερωμένη στον Καρλ φον Λιχνόβσκι. Περίπου την ίδια εποχή, ο Μπετόβεν είχε συνθέσει και την πρώτη του συμφωνία. Το έργο αποτελείται από τέσσερα μέρη: I. Andante con variazioni - 3/8 σε Λα ύφεση μείζονα, II. Scherzo, allegro molto - 3/4 σε Λα ύφεση μείζονα, Ρε ύφεση μείζονα και Λα ύφεση μείζονα,  III. Maestoso andante, marcia funebre sulla morte d'un eroe - 4/4 σε Λα ύφεση ελάσσονα, Λα ύφεση μείζονα και IV. Allegro, Rondo - 2/4 σε Λα ύφεση μείζονα. Μία τυπική εκτέλεση του έργου διαρκεί περίπου 20 με 22 λεπτά.
Χάντικαπ (σκάκι)

Το χάντικαπ στο σκάκι (που μεταφράζεται σε διαφορά ή μειονέκτημα ή εμπόδιο) είναι η βοήθεια που δίνει ένας ισχυρός παίκτης προς έναν πιο αδύναμο αντίπαλό του ώστε να έχει την ευκαιρία να τον κερδίσει. Υπάρχει μια ποικιλία από τα μειονεκτήματα αυτά, όπως η "διαφορά υλικού" (ο δυνατότερος παίκτης αφαιρεί από την διάταξή του έναν συγκεκριμένο πεσσό ή και περισσότερους πεσσούς), οι "επιπλέον κινήσεις" (ο πιο αδύναμος παίκτης ξεκινά παίζοντας έναν συμφωνημένο αριθμό κινήσεων στην αρχή της παρτίδας), ο "επιπλέον χρόνος" στο χρονόμετρο, και κάποιοι "ειδικοί όροι" (όπως η απαίτηση να επιτευχθεί ματ από τον ισχυρό παίκτη με ένα συγκεκριμένο κομμάτι ή πιόνι). Είναι επίσης δυνατές και διάφορες παραλλαγές των βοηθημάτων αυτών, για παράδειγμα, αντί για "πιόνι και κίνηση" μπορεί να συμφωνηθεί "πιόνι και δύο κινήσεις".

Χρήση

Τα χάντικαπ ήταν αρκετά δημοφιλή τον 18ο και 19ο αιώνα, όταν το σκάκι παιζόταν συχνά με στοιχήματα για χρήματα, προκειμένου να παρακινηθούν οι αδύναμοι παίκτες να παίξουν τα στοιχήματα. Τέτοια μειονεκτήματα σήμερα είναι σπάνια, εκτός ίσως από τις παραχωρήσεις χρόνου. Ωστόσο, ένας κορυφαίος σκακιστικός υπολογιστής, ο Rybka, έπαιξε επιτυχημένα μια σειρά αγώνων με χάντικαπ το 2007 και το 2008 απέναντι σε ανθρώπους που ήταν μαιτρ του σκακιού.
Rotten Tomatoes

Rotten Tomatoes είναι ο τίτλος ιστότοπου αφιερωμένου σε κριτικές, πληροφορίες και νέα ταινιών. Το όνομά του προέρχεται από το κλισέ του κοινού που πετάει σάπιες τομάτες ή λαχανικά σε μια παράσταση κακής ερμηνείας. Η εταιρεία ιδρύθηκε το 1999 από τον Σεν Ντουόνκγ. Ανήκει στην ιστοσελίδα Flixster, η οποία με τη σειρά της ανήκει στην εταιρεία κινηματογραφικών παραγωγών Warner Bros. από το Μάιο του 2011.
Μέχρι το 2007, αρχισυντάκτης του ιστότοπου είναι ο Ματ Άτσιτι.
Λουσάκα (Επαρχία)

Γεωγραφία

Η Λουσάκα βρίσκεται νότια-κεντρικά της Ζάμπιας. Συνορεύει στα νοτιοδυτικά με τη Νότια Επαρχία, στα βορειοανατολικά με την Ανατολική Επαρχία, στα βόρεια με την Κεντρική Επαρχία και στα νότια με τη Ζιμπάμπουε και τη Μοζαμβίκη.
Ο ποταμός Ζαμβέζης περνάει από τα δυτικά της Λουσάκα.
Έχει συνολική έκταση 21.896 km².

Δημογραφία

Σύμφωνα με την απογραφή του 2002, η Λουσάκα έχει 1.391.329 κατοίκους.
Διοργανώσεις Ε.Π.Σ. Ημαθίας 1997–98

Στο πρωτάθλημα της Α΄ Κατηγορίας ΕΠΣ Ημαθίας της περιόδου 1997-1998 πρωταθλήτρια αναδείχθηκε η ομάδα του Μέγας Αλέξανδρου Τρικάλων η οποία κέρδισε την άνοδο στην Δ΄ Εθνική . Από την άλλη υποβιβάστηκαν στην Β΄ ΕΠΣ Ημαθίας οι Α.Ε. Χαρίεσσας ,Μέγας Αλέξανδρος Αγίας Μαρίνας ,Μ.Α.Σ. Βεργίνα και ο Α.Σ. Ειρηνούπολης , που τερμάτισαν στις τελευταίες θέσεις της βαθμολογίας.
Γουλιέλμος Ι΄ του Πουατιέ

Στρατιωτικές υπηρεσίες στον αδελφό του Ερρίκο Β'

Το 1156 ο Γουλιέλμος συμμετείχε στην πολιορκία του Σινόν στο πλευρό του μεγάλου του αδελφού βασιλιά Ερρίκου Β' εναντίον του αδελφού τους Γοδεφρείδου που είχε εξεγερθεί.  Στην διάρκεια της πολιορκίας διάβαζε τα βιβλία του διάσημου Ρωμαίου στρατηγού Βεγκέτιου για να πάρει συμβουλές, το βιβλίο αυτό τον βοήθησε να ολοκληρώσει την πολιορκία μέσα σε μια μέρα.  Τον Σεπτέμβριο του 1155, ο Ερρίκος Β΄ συγκάλεσε συμβούλιο στο Ουίντσεστερ, που αποφάσισε να επιτεθεί, να καταλάβει την Ιρλανδία και να τοποθετήσει σε αυτήν βασιλιά τον μικρότερο αδελφό του, Γουλιέλμο. Στην απόφαση αυτή έφερε αντιρρήσεις η μητέρα τους που θεωρούσε την Ιρλανδία ως ακατάλληλο τόπο για κατάκτηση,  ο Ερρίκος όμως που υπεραγαπούσε τον αδελφό του ήταν αποφασισμένος να τον κάνει τον πλουσιότερο άντρα στην Αγγλία.

Ακύρωση του γάμου του με την Ισαβέλλα του Βαρέν από τον αρχιεπίσκοπο Τόμας Μπέκετ

Το 1162 αποφάσισε να παντρευτεί την Ισαβέλλα του Βαρέν, 4η κόμισσα του Σάρεϊ μια από τις πλουσιότερες γυναίκες στην Αγγλία, χήρα του Γουλιέλμου του Μπλουά, κόμητος της Βουλώνης και υιού του βασιλιά της Αγγλίας Στέφανου. Ενώ ο γάμος είχε καθοριστεί ο αρχιεπίσκοπος του Καντέρμπουρι Τόμας Μπέκετ απαγόρευσε τον γάμο λόγω συγγένειας επειδή ήταν ο πρώην σύζυγος της ήταν ξάδελφος του.

Θάνατος του Γουλιέλμου

Ο Γουλιέλμος στενοχωρήθηκε τόσο πολύ με την ακύρωση του γάμου που αμέσως μετά πέθανε από καρδιακή προσβολή, τάφηκε στον καθεδρικό ναό της Ρουέν. Ο βασιλιάς Ερρίκος Β΄ εξοργισμένος θεώρησε τον αρχιεπίσκοπο Μπέκετ υπεύθυνο για τον πρόωρο θάνατο του αγαπημένου του αδελφού, κάτι που τον έφερε σε σκληρή έχθρα από τότε εναντίον του. Η έχθρα κατέληξε σε δολοφονία του Τόμας Μπέκετ στις 29 Δεκεμβρίου 1170 από τέσσερις ιππότες του βασιλιά, ένας από τους οποίους ο ένας ήταν συνοδός του ίδιου του Γουλιέλμου και φώναζε ότι παίρνει εκδίκηση για τον θάνατο του.
Ευρωμπάσκετ 1987

Το τουρνουά του ευρωπαϊκού πρωταθλήματος καλαθοσφαίρισης 1987 (γνωστό και ως Ευρωμπάσκετ 1987) ήταν το 25ο, το οποίο διοργανώθηκε από τη FIBA Europe. Συμμετείχαν δώδεκα εθνικές ομάδες. Το τουρνουά διοργάνωσε η Ελλάδα, η οποία κατέκτησε και τον τίτλο, και οι αγώνες διέχθησαν στο Στάδιο Ειρήνης και Φιλίας, στο Νέο Φάληρο του Πειραιά, από τις 3 Ιουνίου ως τις 14 Ιουνίου. Η μασκότ της διοργάνωσης ήταν ο πελαργός με το όνομα Ολύμπιος.
Το Ευρωμπάσκετ αυτό πάντως ήταν ένα από τα πιο δύσκολα όλων των εποχών, με την ύπαρξη ομάδων όπως η Σοβιετική Ένωση των Βάλντις Βάλτερς, Αλεξάντερ Βόλκοφ, Σαρούνας Μαρτσουλιόνις, Βλαντίμιρ Τκατσένκο, της Γιουγκοσλαβίας των Ντράζεν Πέτροβιτς, Βλάντε Ντίβατς, Ράτζα, της Ισπανίας των Χουάν Αντόνιο Σαν Επιφάνιο "Έπι", Κάνδιδο Σιμπίλιο, Αντρές Χιμένεθ, της Ιταλίας των Αντονέλλο Ρίβα, Ρομπέρτο Μπρουναμόντι, Βάλτερ Μανίφικο. Λογικά λοιπόν, ομάδες όπως η Γαλλία του Ρισάρ Ντακουρί, η Ολλανδία του Ρικ Σμιτς, οι δεύτεροι στο προηγούμενο τουρνουά Τσεχοσλοβάκοι και οι Γερμανοί να μείνουν στα ρηχά. Επίσης, οι Σοβιετικοί στην φάση των ομίλων νίκησαν τους Γιουγκοσλάβους 100-93 σε ένα ματς που κανείς δεν φανταζόταν τότε, ότι θα ήταν η τελευταία τους αναμέτρηση σε Ευρωμπάσκετ. Φυσικά, MVP και πρώτος σκόρερ της διοργάνωσης ήταν ο Γκάλης με (37 πόντους μ.ο.) αφήνοντας πίσω του τον Ντράζεν Πέτροβιτς με (22,7 πόντους μ.ο.).
Οι 128 πόντοι των Γιουγκοσλάβων στον προημιτελικό με την Πολωνία (128-81) συνιστούν το δεύτερο καλύτερο επιθετικό ρεκόρ ομάδας σε Ευρωμπάσκετ, πίσω μόνο από τους 140 πόντους που έβαλαν οι Πολωνοί στο Ευρωμπάσκετ 1955 απέναντι στους Άγγλους, με τελικό σκορ 140-44.

Προκριματικός Γύρος

Στον προκριματικό γύρο, οι 12 ομάδες χωρίστηκαν σε 2 ομίλους των έξι ομάδων. Οι πρώτες τέσσερις ομάδες συνέχισαν στον προημιτελικό γύρο, ενώ οι δύο τελευταίες οδηγήθηκαν στους αγώνες κατάταξης για τις θέσεις 9 ως 12.
Ιωάννα Χόλλαντ

Οικογένεια

Η Λαίδη Ιωάννα παντρεύτηκε σε πρώτο γάμο (4 Νοεμβρίου 1393) τον Εδμόνδο του Λάνγκλεϊ τέταρτο γιο του Εδουάρδου Γ' της Αγγλίας και της Φιλίππης του Αινώ. Με τον πρώτο της γάμο πήρε τον τίτλο της δούκισσας της Υόρκης αλλά δεν απέκτησε παιδιά. Η Ιωάννα και η αδελφή της Μάργκαρετ πήραν τον τίτλο της "Κυρίας της Περικνημίδας" σαν εγγονές της Ιωάννας του Κεντ ή "ισχυρής κυρίας του Κεντ" που ενέπνευσε στον πεθερό της Εδουάρδο Γ΄ την δημιουργία του Τάγματος της Περικνημίδας. Ο πρώτος της σύζυγος πέθανε το 1402.
Η Λαίδη Ιωάννα παντρεύτηκε σε δεύτερο γάμο (9 Αυγούστου 1404) τον Γουίλιαμ ντε Ουίλομπι, 5ο λόρδο των Ουίλομπι του Ερέσμπι (1370 - 1409), ιππότη της περικνημίδας γιο του Ρόμπερτ ντε Ουίλομπι και της Αλίκης Ζκιπίτ, με τον γάμο πήρε τον τίτλο της Λαίδης Ουίλομπι.
Η Λαίδη Ιωάννα παντρεύτηκε σε τρίτο γάμο (6 Σεπτεμβρίου 1410) τον Χένρι λε Σκρουπ, 3ο βαρόνο των Σκρουπ του Μασάμ που έγινε την ίδια χρονιά ιππότης της Περικνημίδας. Έμεινε πιστός στον Ερρίκο Δ΄ σαν θησαυροφύλακας αλλά εκτελέστηκε από τον Ερρίκο Ε΄ της Αγγλίας (1415) λόγω της συμμετοχή του στο "κίνημα του Σαουθάμπτον" με τον Ριχάρδο του Κέιμπριτζ θετό γιο της Ιωάννας. Το κίνημα είχε στόχο να ανατρέψει τον Ερρίκο Ε΄ και να ανεβάσει στον Αγγλικό θρόνο τον Εδμόνδο Μόρτιμερ, 5ος κόμης του Μαρς που ήταν ανιψιός της Ιωάννας μέσω της μεγαλύτερης αδελφής της Ελεονώρας, οι δυο άντρες αποκεφαλίστηκαν στο Σαουθάμπτον. Ο 4χρονος γιος του Ριχάρδου Ριχάρδος της Υόρκης με αφορμή την εκτέλεση του πατέρα του διεκδίκησε τον Αγγλικό θρόνο για λογαριασμό του Οίκου της Υόρκης με αποτέλεσμα να ξεσπάσει ο Πόλεμος των Ρόδων. 
Η Λαίδη Ιωάννα παντρεύτηκε σε τέταρτο γάμο (27 Απριλίου 1416) τον Σερ Χένρι Μπρόμφιλ, γιο του Σερ Τόμας Μπρόμφιλ, η Ιωάννα πέθανε στις 12 Απριλίου 1434. Ο τέταρτος σύζυγος της κλήθηκε από το Κοινοβούλιο (24 Ιανουαρίου 1449) και πήρε τον τίτλο του λόρδου του Βεσί, πέθανε στις 16 Ιανουαρίου 1469.
Συμφωνική Ορχήστρα της Βιρτζίνια

Η Virginia Symphony Orchestra (Συμφωνική Ορχήστρα της Βιρτζίνια) είναι μια Αμερκανική περιφερειακή ορχήστρα στην μητροπολιτική περιοχή Hampton Roads. Η ορχήστρα εμφανίζεται σε διάφορους δημόσιους χώρους στη Βιρτζίνια, περιλαμβανομένου του Chrysler Hall στο Νόρφοκ και του Ferguson Center for the Arts στο Newport News.
Η ορχήστρα ιδρύθηκε το 1920 ως Norfolk Symphony, και ήταν για μια περίοδο η μόνη ορχήστρα μεταξύ Βαλτιμόρης και Ατλάντα. Κατά την οικονομική κρίση των ΗΠΑ και την ύφεση της δεκαετίας του 1970, η Virginia Symphony έλαβε την παρούσα μορφή της το 1979 με την συγχώνευση της Norfolk Symphony, της Peninsula Symphony Orchestra, και της Virginia Beach Pops Symphony.
Προηγούμενοι μουσικού διευθυντές της ορχήστρας είναι ο Χένρυ Κόουλς Ουάιτχεντ, ο Έντγκαρ Σένκμαν και Ράσσελ Στρέιντζερ. Τον Μάιο 1991, η Τζο Ανν Φαλλέττα διορίσθηκε ενδέκατη μουσική διευθύντρια της ορχήστρας.
Τουρκικές γενικές εκλογές (2011)

Γενικές εκλογές διεξήχθησαν (πρόωρα κατά έναν χρόνο) στην Τουρκία στις 12 Ιουνίου 2011, με βάση το δημοψήφισμα για τροποποίηση του συντάγματος, που διεξήχθη το 2007. Το κόμμα του Ρετζέπ Ταγίπ Ερντογάν Κόμμα Δικαιοσύνης και Ανάπτυξης κατήγαγε και νέα νίκη, εξασφαλίζοντας αυτοδυναμία με ποσοστό 50,2%, χωρίς όμως να συμπληρώσει την πλειοψηφία των 2/3 των εδρών στην Εθνοσυνέλευση, με 325 έδρες για το κόμμα του επί συνόλου 550 εδρών στο Κοινοβούλιο. Η σύνθεση της νέας 25μελούς κυβέρνησης Ερντογάν ανακοινώθηκε στις 6 Ιουλίου 2011. Οι επικεφαλής του Κόμματος Δικαιοσύνης και Ανάπτυξης δήλωσαν ότι θα συντάξουν ένα νέο σύνταγμα.
Ο πρωθυπουργός ίδρυσε το Υπουργείο Ευρωπαϊκής Ένωσης, με υπουργό τον Εγκεμέν Μπαγίς.
Κύπελλο Κύπρου ποδοσφαίρου ανδρών 1966-67

Σύστημα διεξαγωγής

Στο κύπελλο Κύπρου 1966-67 συμμετείχαν οι 12 ομάδες του πρωταθλήματος Α΄ κατηγορίας 1966-67 και οι 4 από τις 12 ομάδες του πρωταθλήματος Β΄ κατηγορίας 1966-67. Η Β΄ κατηγορία την περίοδο εκείνη διεξήχθη σε 2 ομίλους. Στο κύπελλο συμμετείχαν οι πρώτες δύο ομάδες κάθε ομίλου (το κύπελλο διεξήχθη μετά την ολοκλήρωση των πρωταθλημάτων).
Διεξήχθη σε 4 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας. 
Η κυπελλούχος ομάδα εξασφάλισε συμμετοχή στο Κύπελλο Κυπελλούχων Ευρώπης ποδοσφαίρου 1967-68.
Β΄ κατηγορία ποδοσφαίρου ανδρών Κύπρου 1973-74

Σύστημα διεξαγωγής

Στο πρωτάθλημα της Β΄ κατηγορία την περίοδο 1973-74 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα προβιβάστηκε στην Α΄ κατηγορία 1974-75. Η τελευταία ομάδα υποβιβάστηκε στη Γ΄ κατηγορία.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Χρήστος Θηβαίος (πολιτικός)

Βιογραφία

Γεννήθηκε το 1901 και καταγόταν από αγροτική οικογένεια. Σπούδασε Νομικά στο Πανεπιστήμιο της Αθήνας ως το 1923 και άσκησε το επάγγελμα του δικηγόρου.
Εξελέγη για πρώτη φορά βουλευτής Ευβοίας με το Λαϊκό Κόμμα στις εκλογές του 1946 με 7.656 ψήφους. Μετά ανεξαρτητοποιήθηκε και στις 7 Ιουλίου 1951 κατέλαβε την έδρα στην Εύβοια του Αντώνιου Κακαρά μετά την παραίτηση του τελευταίου. Εντάχθηκε μετά στην ΕΡΕ, με την οποία εξελέγη βουλευτής Αθηνών  στις εκλογές του 1956.
Από το 1953 ως το 1954 ήταν διοικητής του ΙΚΑ.
Χρημάτισε υπουργός Οικονομικών στην κυβέρνηση Καραμανλή από τις 29 Φεβρουαρίου 1956 ως τις 5 Μαρτίου 1958. Πέθανε σε ηλικία 57 ετών το 1958.
Συνέγραψε επιστημονικές εργασίες, όπως "Περί εκτελέσεως κατά δήμων και κοινοτήτων", "Περί του δικαίου της νομής" (3 τόμοι), "Η Διοίκησις των Επικοίνων" και "Ελληνικόν Γεωργικόν Δίκαιον".
Οικονομία της Αλβανίας

Η οικονομία της Αλβανίας έχει περάσει από μια διαδικασία μετάβασης από συγκεντρωτική οικονομία σε μια οικονομία που βασίζεται στις αρχές της ελεύθερης αγοράς. Η Αλβανία είναι μια χώρα ανώτερου μεσαίου εισοδήματος και μέλος του ΝΑΤΟ, του Παγκόσμιου Οργανισμού Εμπορίου, του Οργανισμού για την Ασφάλεια και τη Συνεργασία στην Ευρώπη και του Οργανισμού Οικονομικής Συνεργασίας του Ευξείνου Πόντου.
Η αλβανική οικονομία βασίζεται κυρίως στις υπηρεσίες (54,1%), στη γεωργία (21,7%) και στη βιομηχανία (24,2%). Η χώρα είναι πλούσια σε φυσικούς πόρους και η οικονομία της ενισχύεται από τη γεωργία, τη μεταποίηση τροφίμων, ξυλείας, πετρελαίου, τσιμέντου, τις χημικές ουσίες, τα ορυκτά, τα βασικά μέταλλα, τις ανανεώσιμες πηγές ενέργειας, τον τουρισμό, τη βιομηχανία κλωστοϋφαντουργίας και την εξόρυξη πετρελαίου. Οι ισχυρότεροι τομείς της είναι η ενέργεια, οι εξορύξεις, η μεταλλουργία, η γεωργία και ο τουρισμός. Οι πρωτογενείς βιομηχανικές εξαγωγές είναι τα είδη ένδυσης, το χρώμιο, το πετρέλαιο και τα διυλισμένα καύσιμα.
Ο τουριστικός τομέας είναι παραδοσιακά μια αξιοσημείωτη πηγή εισοδήματος για τους πολίτες, ιδιαίτερα κατά τους καλοκαιρινούς μήνες, αλλά και πιο πρόσφατα κατά τους χειμερινούς μήνες, λόγω της αύξησης της δημοτικότητας χειμερινών προορισμών. Με περισσότερους από 3,8 εκατομμύρια τουρίστες ετησίως, ο τουρισμός δημιουργεί έσοδα άνω του 1,5 δισεκατομμύριου ευρώ. Η Αλβανία κατατάσσεται στους 25 πιο δημοφιλείς τουριστικούς προορισμούς στην Ευρώπη και έχει ψηφιστεί ως ένας από τους κορυφαίους τουριστικούς προορισμούς του κόσμου για το έτος 2014 από τους «The New York Times» και το «Lonely Planet».

Πρωτογενής τομέας

Κατά τη διάρκεια του κομμουνιστικού καθεστώτος, η γεωργία της Αλβανίας ήταν έντονα συγκεντρωμένη, ενσωματωμένη στις γεωργικές βιομηχανίες και βρισκόταν υπό κρατικό έλεγχο. Σήμερα, η γεωργία στην Αλβανία απασχολεί το 47,8% του πληθυσμού και περίπου το 24,31% της γης χρησιμοποιείται για γεωργικούς σκοπούς. Η γεωργία συμβάλλει στο 18,9% του ΑΕΠ της χώρας. Τα κυριότερα γεωργικά προϊόντα στην Αλβανία είναι ο καπνός, φρούτα, συμπεριλαμβανομένων πορτοκαλιών, λεμονιών, σύκων, σταφυλιών, λαχανικών όπως η ελιά, τα σιτηρά, τα αραβόσιτα, η πατάτα, αλλά και τα ζαχαρότευτλα, το κρέας, το μέλι, γαλακτοκομικά προϊόντα και φαρμακευτικά ή αρωματικά φυτά. 
Το αλβανικό κρασί χαρακτηρίζεται από τη μοναδική του γλυκύτητα και τις τοπικές ποικιλίες του. Η αμπελοκαλλιέργεια της Αλβανίας θεωρείται ως μία από τις πιο παλιές της Ευρώπης. Η ανάπτυξη αμπελιών φαίνεται να ξεκίνησε την εποχή των παγετώνων, καθώς έχουν εντοπιστεί σπόροι 40-60.000 ετών. Κατά τη διάρκεια του κομμουνισμού, οι εκτάσεις παραγωγής επεκτάθηκαν σε περίπου 20.000 εκτάρια. Το 2009 η Αλβανία παρήγαγε περίπου 17.500 τόνους κρασί. Χαρακτηριστικό αποτελεί το γεγονός ότι αλβανικές οικογένειες είναι παραδοσιακά γνωστό ότι καλλιεργούν σταφύλια στους κήπους τους για την παραγωγή κρασιού και ρακής.
Σεγκούντα Λίγκα 2004–05

Προεπισκόπηση

Στη διοργάνωση συμμετείχαν 18 ομάδες με την ΦΚ Πάσος ντε Φερέιρα να κερδίζει το πρωτάθλημα και μαζί με τις Ασοσιασάο Ναβάλ Πριμέρο ντε Μάιο και ΚΦ Εστρέλα ντα Αμαδόρα να προβιβάζονται στην Πριμέιρα Λίγκα. Η ΣΚ Εσπίνιο υποβιβάστηκε στη Σεγκούντα Ντιβιζάο μαζί με την ΦΚ Φελγκέιρας η οποία υποβιβάστηκε για οικονομικούς λόγους. Η 13η ΦΚ Αλβέρκα εγκατέλλειψε το επαγγελματικό ποδόσφαιρο.
Πέτερ Μπάλτες

Βιογραφία

Ο Μπάλτες γεννήθηκε στο Ζόλινγκεν το 1958 και ξεκίνησε να ασχολείται με την μουσική παίζοντας κιθάρα, πριν ασχοληθεί με το μπάσο.

Στα είκοσι του χρόνια έγινε μέλος των Accept αντικαθιστώντας τον Ντίτερ Ρούμπαχ και κυκλοφόρησε μαζί τους τους δίσκους "Accept" και "I'm a Rebel", πριν αρχίσει η άνοδος της δημοτικότητας τους με το άλμπουμ "Breaker". Η εκτίναξη του ονόματος του συγκροτήματος ήλθε με τον δίσκο "Restless and Wild" το 1982, ενώ η επιτυχία στην αντίπερα όχθη του Ατλαντικού ήλθε με το "Balls to the Wall", το οποίο έγινε χρυσό στις Ηνωμένες Πολιτείες και τον Καναδά.

Ο Μπάλτες αποτέλεσε βασικό στέλεχος του συγκροτήματος μέχρι την διάλυση του, βοηθώντας στην σύνθεση και την δημιουργία των άλμπουμ τους. Το 1989, κυκλοφόρησε μαζί τους το "Eat the Heat" με τον Ντέιβιντ Ρις στα φωνητικά, ενώ πιο πριν είχε συμμετάσχει στο "Savage Amusement" των Scorpions και το "Breaking the Chains" των Dokken.

Το 1992, οι Accept επανενώθηκαν με τον τραγουδιστή Ούντο Ντιρκσνάιντερ κυκλοφορώντας τρεις δίσκους μέχρι το 1996, όταν και διαλύθηκαν και πάλι. Παράλληλα, ο Μπάλτες συμμετείχε σε δύο δίσκους του Νορβηγού κιθαρίστα Τζον Νόρουμ, πρώην μέλους των Europe.

Το 2008, συμμετείχε στον δίσκο "Hellbassbeaters" των Bassinvaders, πρότζεκτ του Μάρκους Γκρόσκοπφ των Helloween. Λίγο αργότερα, οι Accept επανενώθηκαν για άλλη μια φορά, με τον Μαρκ Τορνίλο στα φωνητικά, κυκλοφορώντας τα άλμπουμ "Blood of the Nations" το 2010, "Stalingrad" το 2012 και "Blind Rage" το 2014, το οποίο σκαρφάλωσε στην κορυφή των τσαρτ της Γερμανίας και της Φινλανδίας.
Παυσανίας (στρατηγός)

Καταγωγή

Ο Παυσανίας ανήκε στο βασιλικό γένος των Αγιαδών, καθώς ήταν γιος του Κλεόμβροτου, γιου του βασιλιά Αναξανδρίδα Β΄. Ήταν επίσης ανιψιός του βασιλιά Κλεομένη Α΄ και του βασιλιά Λεωνίδα Α΄.

Περσικοί πολέμοι

Μετά το θάνατο του Λεωνίδα κατά τη μάχη των Θερμοπυλών, η εξουσία πέρασε στο γιο του, τον Πλείσταρχο. Επειδή όμως ο Πλείσταρχος ήταν ακόμα ανήλικος, ο Κλεόμβροτος (ως θείος του) και στη συνέχεια ο Παυσανίας (ως εξάδελφός του) έγιναν επίτροποι μέχρι την ενηλικίωση του.
Μετά τη ναυμαχία της Σαλαμίνας, η συμμαχία των Πελοποννησίων όρισε τον Παυσανία ως αρχηγό της. Ο ίδιος οδήγησε τον στρατό πέρα από τον Ισθμό της Κορίνθου, στις Πλαταιές το 479 π.Χ., για να δώσει την τελική μάχη με τους Πέρσες. Μαζί του ενώθηκαν και οι δυνάμεις των Ελλήνων από την Στερεά Ελλάδα, εξαιρουμένων των Θηβαίων οι οποίοι είχαν μηδίσει (συμπαραταχθεί με τους Πέρσες). Στις Πλαταιές απέδειξε πόσο μεγάλη ήταν η υπομονή του και πόσο συνετή η στρατηγική του. Νίκησε τους Πέρσες και τους ανάγκασε να τραπούν σε φυγή. 
Μετά τη νίκη του στις Πλαταιές, οι Έφοροι της Σπάρτης του ανέθεσαν να ξεκινήσει με 5 τριήρεις από την Ερμιόνη και να οδηγήσει σε επανάσταση, εναντίον των Περσών, τις ελληνικές πόλεις στην Κύπρο και ύστερα στον Ελλήσποντο. Στον Ελλήσποντο κατέλαβε την πόλη Βυζάντιο και ελευθέρωσε ευγενείς Πέρσες, τους οποίους απέδωσε πίσω στον Ξέρξη, τον αυτοκράτορα της Περσίας. Στη συνέχεια ο Σπαρτιάτης στρατηγός άρχισε, σύμφωνα με κάποιες κατηγορίες, να αλληλογραφεί με τον Πέρση μονάρχη και να του υπόσχεται πως θα τον βοηθήσει να υποτάξει τους Έλληνες. Ο Παυσανίας άρχισε να υιοθετεί τον ανατολίτικο τρόπο ζωής και αυτό κίνησε τις υποψίες των Εφόρων, τις οποίες επιβεβαίωσαν οι μαρτυρίες ειλώτων ότι ο στρατηγός αλληλογραφεί με τον Ξέρξη.

Κατηγορούμενος

Οι Έφοροι ανακάλεσαν τον Παυσανία από το Βυζάντιο πίσω στη Σπάρτη. Εκεί δικάστηκε, αλλά αθωώθηκε, καθώς δεν υπήρχαν ισχυρές αποδείξεις εναντίον του. Οι συμπατριώτες του όμως δεν μπορούσαν να πεισθούν για την αθωότητά του και αποφάσισαν να τον εκτελέσουν. Ο στρατηγός βρήκε καταφύγιο στον ναό της Αθηνάς ως ικέτης. Σύμφωνα με τα ήθη των αρχαίων Ελλήνων, απαγορευόταν ο φόνος ικέτη. Έτσι οι Έφοροι έδωσαν διαταγή να χτιστεί η είσοδος και τα παράθυρα του ναού, μέχρι να λιμοκτονήσει ο Παυσανίας. Ως επακόλουθο, ο ένδοξος στρατηγός πέθανε από ασιτία το 470 π.Χ.. Για τη γέννησή του οι πιο πιθανές ημερομηνίες σύμφωνα με τους μελετητές είναι το 515 π.Χ. ή το 510 π.Χ. ίσως.
Γιος του ήταν ο μετέπειτα βασιλιάς της Σπάρτης, Πλειστοάναξ.

Αποτίμηση

Πολλοί ερευνητές μέχρι σήμερα προσπαθούν να καταλάβουν τους λόγους μεταστροφής του Παυσανία, αν όντως πρόδωσε τη Σπάρτη και μήδισε. Αρκετοί πιστεύουν ότι όλες οι κατηγορίες ενισχύθηκαν από τους πολιτικούς του αντιπάλους, που δεν τους άρεσε η άνοδός του στην εξουσία και η δύναμη που απέκτησε. Ωστόσο, είναι γνωστό ότι ο Παυσανίας θεώρησε πως δεν του αποδόθηκε αρκετή αναγνώριση για τη συμβολή του στη μάχη των Πλαταιών, όπως μαρτυρεί η εμπλοκή του στο θέμα του αναθηματικού μνημείου του Τρικάρηνου Όφεως.